Juniorsommerlejr på Næsbycenteret 2025

Kære juniorspejdere og forældre

Nu er det lige straks tid til at vi skal af sted på årets sommerlejr så her kommer lidt praktisk information om lejren.

## Ud og hjem

Udrejse lørdag den 5. juli

* Vi mødes på Næsbycenteret 14.00

Hjemrejse er lørdag d. 12. juli 11.00

* Vi vil meget gerne hentes på Næsbycenteret
* Skelbyvej 126 4171 Glumsø

## Pakning

Det er en kendt sag at juniorledere har superkræfter, men vi gider ærlig talt ikke at bruge dem på at bære dine ting! Så pak dine sager i din rygsæk så du selv kan bære dem når vi tager frem og tilbage til lejren.

Og hey! Du kan godt selv pakke din rygsæk! … og soveposen og liggeunderlaget! Det er kun minier, der får hjælp af mor og far til den slags. Fordelen er, at du ved hvad du har med og hvor dine ting er når du skal bruge dem.

Derfor er det en god ide at udtænke et system hjemmefra så du ved hvor tingene er i din rygsæk (f.eks. i poser, så er det også nogenlunde vandtæt pakket). I din juniorbog er der også gode fif til at pakke rygsækken.

I din juniorbog er der en rigtig fin pakkeliste som er god at tage udgangspunkt i. Tænk dig om når du pakker, hvor mange par bukser skal du egentlig bruge? Hvis mor ikke allerede ved det, så skifter du jo ikke tøj ret tit på spejderture.

Inden du pakker skal du sørge for at der er navn i ALT, også dine gummistøvler og på viskestykket. Vi har f.eks. alle sammen ens tørklæder, uniformerne ligner hinanden og vores spisegrej er også meget ens. Det er meget nemmere for dig selv og dine spejderkammerater at holde styr på grejet når der er navn i.

Du kan evt. bruge neglelak til at mærke hårdt materiel. (bestik, mug og tallarkner)

## Pakkeliste

* sovepose
* liggeunderlag
* evt. lagenpose
* sovedyr
* nattøj
* lommelygte
* toiletsager – kun det mest nødvendige
* badetøj – vigtigt!
* undertøj
* sokker
* bukser/shorts
* trøjer/t-shirts
* varm trøje
* jakke
* spisegrej
* viskestykke
* drikkedunk
* vandrestøvler/sko til brug på hejk
* gummistøvler (kan udelades hvis vandrestøvler er vandtætte)
* sandaler der sidder fast på foden
* buff
* regntøj
* tørklæde og uniform med spejderlommerne i orden
* dolk
* kompas (hvis du har)
* sangbog (hvis du har)
* solhat/kasket, solbriller og solcreme
* sygesikringsbevis -skal din ledere have en kopi af
* evt. medicin -dine ledere skal vide hvad du har med!
* lommepenge
* evt. mobiltelefon – på eget ansvar!
* evt. kamera – på eget ansvar!

Og igen... Husk nu navn i alt dit grej.

## Sygesikringsbevis, medicin og vigtige oplysninger om spejderen

Vi skal have en kopi af spejderens sygesikringsbevis med på lejren hvis uheldet skulle være ude. Det afleveres til en af lederne når vi mødes.

Hvis spejderen har medicin med SKAL vi vide hvad det er og hvordan det skal tages. Skriv en mail til os med info senest 1 uge før vi skal af sted. Det er en rigtig god ide hvis spejderen har fået en stivkrampevaccination inden vi tager af sted.

Ligeledes er det vigtigt at give os besked hvis der er ting om jeres barn vi skal være opmærksomme på. Vi kender jeres børn rimelig godt efterhånden, men der kan jo hele tiden opstå ting som vi ikke er vidende om. Så igen, giv os besked lidt tid inden vi tager af sted.

## Forsikring

I DDS og dermed Frydenborg Gruppe har vi en ansvarsforsikring, men ingen ulykkesforsikring. Det betyder, at der ikke er dækning for skader som f.eks. et brækket ben eller tandskader. Derfor anbefaler vi, at I som forældre sikrer, at spejderen har en gyldig ulykkesforsikring. En sådan er oftest indbefattet i den almindelige familieforsikring, men det er jeres ansvar at sørge for at spejderen er forsikret som I ønsker det.

## Lommepenge

Der skal jo altid lidt lommepenge med på lejr og vi forslår, at I tager maks. 20kr. med pr. dag - altså 7x20 kr.

## Mobiltelefon

Mobiltelefoner medbringes på eget ansvar og der er ikke mulighed for at få dem opladet på lejren. I juniorgrenen har vi i mange år haft en aftale om, at der er telefontid en time hver aften. Typisk mellem 19.30 og 20.30, men det kan variere fra dag til dag. I dette tidsrum kan telefonen tændes og der kan ringes hjem. På alle andre tidspunkter er telefonen slukket og lagt væk i rygsækken.

Hvis I derhjemme har brug for at få fat i jeres barn, vil vi bede jer om at I ringer til en af os ledere inden jeres barn kontaktes. Så vær søde at overholde det – meget hjemve kan afværges ved at spejderen styrer hvornår der ringes hjem.

De überseje juniorledere kan kontaktes under hele lejren på vores normale telefonnumre:

* Rasmus: 2812 3999
* Mads: 28491508

Vi har mulighed for at oplade ledertelefoner i løbet af ugen og vi vil sørge for at der altid er strøm på mindst én af vores telefoner.

Vi glæder os meget til en super fantastisk herlig og sjov lejr med jer ☺

Spejderhilsen fra Mads, og Rasmus